
Text rozhodnutia
Súd: Krajský súd Bratislava Spisová značka: 1S/181/2011 Identifikačné číslo súdneho spisu: 9011010116 Dátum vydania rozhodnutia: 08. 12. 2011 Meno a priezvisko sudcu, VSÚ: JUDr. Nora Puchelová ECLI: ECLI:SK:KSBA:2011:9011010116.1 Uznesenie Krajský súd v Bratislave v právnej veci žalobcu: JUDr. L. M., bytom G. XXXX/XX, E., právne zastúpený: Mgr. Karol Haťapka, advokát, Námestie SNP 22, Bratislava proti žalovanému: Ministerstvo vnútra Slovenskej republiky, so sídlom Pribinova 2, Bratislava o preskúmanie zákonnosti rozhodnutia žalovaného č. 36/2007 zo dňa 24.5.2007, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou podanou na Najvyšší súd Slovenskej republiky dňa 22.7.2011, postúpenou na Krajský súd v Bratislave uznesením č.k. 3Sž/17/2011-39 zo dňa 7.9.2011 sa žalobca domáhal preskúmania rozhodnutia žalovaného č. 36/2007 zo dňa 24.5.2007, ktorým bolo potvrdené služobné hodnotenie č.p.: GRŽP-7-14/2007-PO zo dňa 13.4.2007 schválené generálnym riaditeľom Železničnej polície a odvolanie podané žalobcom bolo zamietnuté. Podľa ustanovenia § 250b ods. 1 O.s.p., žaloba sa musí podať do dvoch mesiacov od doručenia rozhodnutia správneho orgánu v poslednom stupni, pokiaľ osobitný zákon neustanovuje inak. Zameškanie lehoty nemožno odpustiť. Podľa ustanovenia § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a, alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Rozhodnutie žalovaného v poslednom stupni, a to rozhodnutie ministra dopravy, pôšt a telekomunikácii č. 36/2007 zo dňa 24.5.2007 bolo žalobcovi podľa doručenky doručené dňa 29.5.2007. Z uvedeného vyplýva, že dvojmesačná lehota stanovená v ustanovení § 250b ods. 1 O.s.p. na podanie žaloby v danej veci uplynula dňa 29.7.2007. S poukazom na ust. § 250d ods. 3 OSP súd konanie zastavil, pretože žaloba bola podaná po uplynutí dvojmesačnej lehoty stanovenej v § 250b ods. 1 OSP. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

